<QUEST VERSION="2"><TI><TI-INTRO>Otázka na ústne zodpovedanie <QREF QID="O-2011-000308">O-000308/2011</QREF></TI-INTRO><TI-DEST><INST TYPE="CS">Rade</INST></TI-DEST><TI-RULES-EP>článok 115 rokovacieho poriadku</TI-RULES-EP><TI-AUTHOR><PERSON ID="1993">Carmen Fraga Estévez</PERSON>, <PERSON ID="2125">Pat the Cope Gallagher</PERSON><BRK/>v mene <COMMITTEE COMMID="2871">Výboru pre rybné hospodárstvo</COMMITTEE></TI-AUTHOR></TI><OBJECT OBJID="OBJ000308">Vec: Súčasný stav týkajúci sa navrhovaného viacročného plánu pre západnú populáciu stavridy ostrobokej v Atlantickom oceáne a na ňu zameraného rybolovu</OBJECT><CONTENT><PARA>Parlament prijal 23. novembra 2010 legislatívne uznesenie o návrhu nariadenia Európskeho parlamentu a Rady, ktorým sa ustanovuje viacročný plán pre západnú populáciu stavridy ostrobokej v Atlantickom oceáne a na ňu zameraný rybolov (KOM(2009)0189). Cieľom plánu je zachovať biomasu západnej stavridy ostrobokej na úrovni, ktorá zabezpečí jej udržateľné využívanie s čo najvyšším dlhodobým výnosom. S týmto cieľom by pravidlo výlovu malo rovnakým dielom vychádzať z preventívnych odporúčaní týkajúcich sa priemerných podmienok dopĺňania zásob, ako aj z aktuálneho celkového povoleného výlovu prispôsobeného pomocou faktora, ktorý zohľadňuje najnovší trend vývoja zásob nameraný prostredníctvom kladenia ikier.</PARA><PARA>Komisia aj Parlament sa domnievajú, že vytvorenie dlhodobých plánov riadenia je kľúčové z hľadiska zachovania populácie. Okrem toho cieľom návrhu Komisie na reformu spoločnej politiky v oblasti rybného hospodárstva je, ak je to možné, prejsť na rybolovné plány, t. j. viac populácií sa obsiahne v menšom počte plánov.</PARA><PARA>Od prvého čítania čaká Parlament na pozíciu Rady. Komisia nezamýšľa navrhnúť nový legislatívny text v súvislosti s tou otázkou, pretože súhlasí s pozíciou Parlamentu, čo sa týka správneho právneho základu pre toto nariadenie.</PARA><PARA>Vzhľadom na zjavnú medziinštitucionálnu patovú situáciu kladie Výbor pre rybné hospodárstvo Rade tieto otázky:</PARA><PARA>Aký je súčasný stav týkajúci sa tohto spisu, pokiaľ ide o diskusie v pracovnej skupine Rady?</PARA><PARA>Aký bude Rada postupovať v tomto smere a so zreteľom na súvisiace spisy, ako je navrhovaný dlhodobý plán pre zásobu sardely v Biskajskom zálive a na ňu zameraný rybolov?</PARA><PARA>Súhlasí Rada s tým, že súčasná patová situácia v tejto záležitosti má širšie dôsledky pre všetky ostatné dlhodobé plány riadenia, ako je plán pre populáciu lososa obyčajného, a to aj s prihliadnutím na to, že riadenie zdrojov rybného hospodárstva prostredníctvom dlhodobých plánov tvorí jeden z hlavných prvkov reformy SRP?</PARA><PARA>Ako chce Rada odôvodniť skutočnosť, že sa tak dlho zdráhala zaujať formálnu pozíciu k tomuto spisu, a tým pripravila Parlament o možnosť druhého čítania?</PARA></CONTENT></QUEST>