<QUEST><TI><TI-INTRO>OTÁZKA NA ÚSTNE ZODPOVEDANIE <QREF QID="O-2008-0136">O-0136/08</QREF></TI-INTRO><TI-RULES-EP>v súlade s článkom 108 rokovacieho poriadku,</TI-RULES-EP><TI-AUTHOR>predkladajú: <PERSON ID="4529">Baroness Sarah Ludford</PERSON> a <PERSON ID="28246">Alexander Alvaro</PERSON>, v mene skupiny <GRPOL GRPOLID="1119">ALDE</GRPOL></TI-AUTHOR><TI-DEST>Rade</TI-DEST></TI><OBJECT OBJID="OBJ0136">Vec: Dôsledky prípadu S. a Marper versus Spojené kráľovstvo so zreteľom na ochranu súkromia v súvislosti s bojom proti terorizmu</OBJECT><CONTENT><PARA>Od predchádzajúceho legislatívneho obdobia, kedy sa riešili prípady Echelon a PNR (záznamy o menách cestujúcich), Európsky parlament viackrát upozornil, aj pred Súdnym dvorom, na nezlučiteľnosť vnútroštátnych právnych predpisov a predpisov EÚ so zásadami demokratickej spoločnosti, ako aj s článkom 8 Európskeho dohovoru o ľudských právach, nakoľko uvedené predpisy umožňujú: poskytovanie orgánom činným v trestnom konaní na účely všeobecnej bezpečnosti osobné údaje zhromaždené na obchodné účely a v záujme verejných služieb, systematické a všeobecné sledovanie a uchovávanie údajov o osobách, ktoré sa nedopustili žiadneho trestného činu alebo ktoré v súčasnosti nepredstavujú vážnu hrozbu pre verejnú bezpečnosť. Na tento nesúlad znovu poukázal Európsky súd pre ľudské práva vo svojom dôležitom rozsudku zo 4. decembra 2008 vo veci S. a Marper versus Spojené kráľovstvo. Súd rozhodol, že právne predpisy Spojeného kráľovstva sú v rozpore s článkom 8 EDĽP (právo na súkromný a rodinný život), pretože všeobecný a nekritický spôsob uchovávania odtlačkov prstov, vzoriek buniek a profilov DNA osôb, ktoré sú podozrievané, ale neboli usvedčené z porušenia zákona, neumožňuje zabezpečiť spravodlivú rovnováhu medzi proti sebe stojacimi verejnými a osobnými záujmami, a preto príslušné uchovávanie údajov predstavuje neprimerané zasahovanie do práva navrhovateľa na rešpektovanie súkromného života a v demokratickej spoločnosti nemôže byť považované za nevyhnutné. Súd tiež poukázal na skutočnosť, že Spojené kráľovstvo je jedinou krajinou, ktorá povoľuje neobmedzené uchovávanie týchto údajov o všetkých osobách bez ohľadu na vek, ktoré sú podozrievané z akéhokoľvek trestného činu, ktorý možno zaznamenať, a na to, že osobe, ktorá je oslobodená od podozrenia, nie je umožnené, aby požiadala o odstránenie alebo zničenie týchto údajov. V rozsudku sa tiež pripomína, že na európskej úrovni sa tieto údaje vymieňajú v rámci databázy SIS. Európsky komisár pre ľudské práva vyjadril svoje obavy v súvislosti s porušovaním súkromia v rámci boja proti terorizmu a upozornil na vytváranie „monitorovanej spoločnosti“, na nárast využívania vytvárania profilov určitých osôb a na riziko diskriminácie a odcudzovania.</PARA><PARA>So zreteľom na uvedené skutočnosti by požiadavky právnych predpisov EÚ mali byť v súlade s EDĽP (článok 6.2 Zmluvy o EÚ) a členské štáty by sa mali priamo zodpovedať pred Európskym súdom pre ľudské práva v Štrasburgu za porušenie článku 8 EDĽP, aj v prípade transpozície právnych predpisov EÚ (pozri rozsudok ESĽP vo veci Bosphorus versus Írsko C.30 jún 2005).</PARA><PARA>1. Bude Rada po konzultácii s Agentúrou pre základné práva, pracovnou skupinou podľa čl. 29 a európskym dozorným úradníkom pre ochranu údajov skúmať, či existujú iné podobné prípady, a prehodnocovať na základe princípov uvedených v rozsudku Marper ich zákonnosť, pokiaľ ide o primeranosť a nutnosť, ako aj zákonnosť rôznych právnych predpisov EÚ a členských štátov, zhromažďovania administratívnych údajov, nástrojov a projektov na spoločné využívanie údajov a vytváranie profilov, ako sú Prüm, SIS, VIS, CIS, vstup-výstup, Program registrovaných cestujúcich, PNR, Eurodac, Europol, Eurojust, smernica o uchovávaní údajov atď.? Vydá vyhlásenie, v ktorom objasní, že spracovanie a používanie údajov sa obmedzuje výlučne na účel, na ktorý boli pôvodne zhromaždené?</PARA><PARA>2. Súhlasí Rada s tým, že EÚ a ostatné členské štáty by sa mali vyhnúť používaniu biometrických údajov zhromaždených a poskytnutých Spojeným kráľovstvom (alebo iným členským štátom) v rámci spolupráce na úrovni EÚ a že by mali odstrániť alebo zničiť údaje, ktoré sú v rozpore s rozsudkom ESĽP?</PARA></CONTENT></QUEST>