<QUEST><TI><TI-INTRO>OTÁZKA NA ÚSTNE ZODPOVEDANIE <QREF QID="O-2009-0077">O-0077/09</QREF></TI-INTRO><TI-RULES-EP>v súlade s článkom 115 rokovacieho poriadku,</TI-RULES-EP><TI-AUTHOR>predkladajú: <PERSON ID="97086">Sonia Alfano</PERSON>, <PERSON ID="28176">Jeanine Hennis-Plasschaert</PERSON>, <PERSON ID="28266">Sophia in 't Veld</PERSON> a Baroness <PERSON ID="4529">Sarah Ludford</PERSON>, v mene skupiny <GRPOL GRPOLID="1119">ALDE</GRPOL></TI-AUTHOR><TI-DEST>Rade</TI-DEST></TI><OBJECT OBJID="OBJ0077">Vec: Zákon o zastavení trestných konaní v Taliansku</OBJECT><CONTENT><PARA>Taliansky zákon 124/08 (Lodo Alfano) o zastavení trestných konaní voči vysokým štátnym úradom, ktorý predložila Berlusconiho vláda, schválil 22. júla 2008 taliansky parlament a podpísal ho prezident Talianskej republiky. Tento zákon ustanovuje, že trestné konania voči prezidentovi republiky, predsedovi Senátu, predsedovi Poslaneckej snemovne, ako aj predsedovi Rady ministrov sú počas ich funkčného obdobia pozastavené. Pozastavenie trestných konaní sa uplatňuje aj na trestné činy spáchané mimo výkonu funkcie, pred nástupom do funkcie či dokonca prípady pristihnutia pri páchaní trestného činu. Taliansko je jedinou krajinou EÚ, v ktorej sa predsedovi Rady ministrov udeľuje ad hoc imunita voči akémukoľvek trestnému stíhaniu. Podobné ustanovenie už zrušil ústavný súd, ktorý má 6. októbra 2009 vydať rozhodnutie o súlade tohto zákona s ústavou, a to na žiadosť milánskej prokurátorky vyšetrujúcej proces s Davidom Millsom týkajúci sa televíznych práv spoločnosti Mediaset, v ktorom Berlusconi čelí obvineniu. V tejto súvislosti sa Berlusconi zúčastnil večere s dvoma sudcami ústavného súdu spolu s ministrom spravodlivosti, zástupcom tajomníka Rady ministrov a predsedom Výboru Senátu pre ústavné veci.</PARA><PARA>Je si Rada vedomá týchto skutočností? Myslí si Rada, že uvedený taliansky zákon je v súlade so zásadami ľudských práv a základných slobôd, demokracie a právneho štátu, ktorých dodržiavanie zaručuje Charta základných práv EÚ a články 6 a 7 Zmluvy o EÚ, medziiným aj so základným právom občanov na rovnosť pred zákonom? Domnieva sa Rada, že počínanie výkonnej moci, ktorá verejne a rázne napáda súdnu moc a snaží sa ovplyvniť ústavný súd pár mesiacov pred predložením jeho stanoviska k tejto otázke priamo sa dotýkajúcej záujmov predsedu vlády, je v súlade s európskymi a demokratickými zásadami? Aké konkrétne opatrenia prijme Rada v tejto súvislosti, aby zabezpečila dodržiavanie základných práv, demokracie a zásad právneho štátu zaručených v zmluvách EÚ a talianskej ústave?</PARA></CONTENT></QUEST>