<QUEST><TI><TI-INTRO>OTÁZKA NA ÚSTNE ZODPOVEDANIE <QREF QID="O-2008-0128">O-0128/08</QREF></TI-INTRO><TI-RULES-EP>v súlade s článkom 108 rokovacieho poriadku,</TI-RULES-EP><TI-AUTHOR>predkladá: <PERSON ID="1473">Gérard Deprez</PERSON> v mene <COMMITTEE COMMID="824">Výboru pre občianske slobody, spravodlivosť a vnútorné veci</COMMITTEE></TI-AUTHOR><TI-DEST>Rade</TI-DEST></TI><OBJECT OBJID="OBJ0128">Vec: Pokrok dosiahnutý vo vytváraní európskeho priestoru slobody, bezpečnosti a spravodlivosti (PSBS) v roku 2008</OBJECT><CONTENT><PARA>Koncom roka 2009 by Európska rada mala prijať nový viacročný program pre priestor slobody, bezpečnosti a spravodlivosti. Desať rokov po samite v Tampere má acquis Európskej únie značný rozsah, aj keď sa zdá, že celkovo sa viac prikláňa k spolupráci jednotlivých administratív, najmä v bezpečnostných otázkach, než k ochrane a presadzovaniu základných práv občanov na európskej úrovni.</PARA><PARA>Vzhľadom na tieto skutočnosti:</PARA><PARA>1. Zastáva Rada súhlasný postoj k prvým odporúčaniam EP prijatým 25. septembra 2008?</PARA><PARA>2. Súhlasí Rada aj s tým, že</PARA><PARA>a) ochrana základných práv v rámci Európskej únie by mala byť trvalou tematikou PSBS prostredníctvom opätovného zaradenia návrhu na procedurálne práva v súdnych konaniach, pravidelného preskúmania vykonávania opatrení EÚ, napríklad európskeho zatykača a protiteroristickej stratégie, systematických žiadostí o zhodnotenie vplyvu nových opatrení EÚ adresovaných agentúre pre základné práva, vytvorenia špecializovanej pracovnej skupiny Rady a rozšírenia príslušnej kapitoly výročnej správy Rady o základných právach?</PARA><PARA>b) keďže prijatím paktu o prisťahovalectve Európskou radou vznikne v oblasti prisťahovalectva, azylu a integrácie množstvo nových kľúčových politík, v rámci Rady by sa mali zísť príslušní ministri s cieľom zabezpečiť koherentné vykonanie potrebných opatrení a politík?</PARA><PARA>c) vzhľadom na to, že policajná spolupráca v čoraz väčšej miere prebieha na európskej úrovni (vďaka spolupráci v rámci schengenského priestoru a Prümskej zmluvy, švédskej iniciatíve za výmenu spravodajských údajov, pravidelným správam Europolu a OCTA, rámcovému rozhodnutiu o ochrane údajov), nastal čas vytvoriť komplexnú stratégiu vnútornej bezpečnosti podliehajúcu kontrole Európskeho parlamentu a národných parlamentov?</PARA><PARA>d) by sa mal vytvoriť súdržný súdny priestor, a to zlepšovaním vzájomného porozumenia medzi vnútroštátnymi súdnymi systémami, posilňovaním opatrení týkajúcich sa vzájomného uznávania (napríklad európsky príkaz na získanie dôkazov), interoperabilitou sietí a služieb (ako tomu je pri prepojení trestných registrov) a posilňovaním Európskej siete justičného vzdelávania?</PARA><PARA>e) s tretími krajinami, napríklad s USA, Ruskom atď., by sa mala vypracovať transparentnejšia a koherentnejšia vonkajšia politika rešpektujúca základné práva a zároveň by sa malo rokovať o dohodách podobných Prümskej zmluve, dohodách o vydávaní osôb a vzájomnej právnej pomoci, ako aj o dohodách o readmisii, najmä v prípade krajín, ktoré nie sú stranami Ženevských dohovorov?</PARA><PARA>3. Súhlasí Rada, že vykonávaním protokolu o národných parlamentoch a</PARA><PARA>– v záujme spoločných noriem transparentnosti pre európskych občanov a ich zástupcov,</PARA><PARA>– a vzhľadom na potrebu úprimnej spolupráce inštitúcií na európskej a vnútroštátnej úrovni by mala Rada priamo informovať národné parlamenty o svojich legislatívnych návrhoch/pozmeňujúcich a doplňujúcich návrhoch spadajúcich do oblasti PSBS (ako to od roku 2006 robí Komisia v prípade svojich návrhov)?</PARA></CONTENT></QUEST>